CELEX: 32015R2401
Language: bg
Date: 2015-10-02 00:00:00
Title: Делегиран регламент (ЕС, Евратом) 2015/2401 на Комисията от 2 октомври 2015 година относно съдържанието и функционирането на регистъра на европейските политически партии и фондации

19.12.2015   
            
            
               BG
            
            
               Официален вестник на Европейския съюз
            
            
               L 333/50
            
         ДЕЛЕГИРАН РЕГЛАМЕНТ (ЕС, Евратом) 2015/2401 НА КОМИСИЯТА
   от 2 октомври 2015 година
   относно съдържанието и функционирането на регистъра на европейските политически партии и фондации
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 7, параграф 2 и член 8, параграф 3, буква а) от него,
   като има предвид, че:
   
               (1)
            
            
               Съгласно Регламент (ЕС, Евратом) № 1141/2014 от Органа за европейските политически партии и европейските политически фондации („Органа“) се изисква да създаде и управлява регистър на европейските политически партии и фондации („регистъра“).
            
         
               (2)
            
            
               В регистъра следва да се съхраняват данните и документите, представени заедно със заявленията за регистрация като европейска политическа партия или европейска политическа фондация, както и всички последващи данни и документи, представени от страна на европейска политическа партия или европейска политическа фондация в съответствие с настоящия регламент.
            
         
               (3)
            
            
               Органът следва да получи информацията и подкрепящите документи, които са му необходими, за да може да изпълнява пълноценно своите отговорности във връзка с функционирането на регистъра.
            
         
               (4)
            
            
               Регистърът следва да предоставя обществена услуга в полза на прозрачността, отчетността и правната сигурност. Следователно Органът следва да управлява регистъра така, че да се осигурява подходящ достъп до информацията, съдържаща се в него, и до заверката на информация, като същевременно спазва задълженията си за защита на личните данни в съответствие с член 33 от Регламент (ЕС, Евратом) № 1141/2014, включително в ролята си на контролиращ орган на лични данни в съответствие с Регламент (ЕО) № 45/2001 на Европейския парламент и на Съвета (2).
            
         
               (5)
            
            
               Органът следва да представя стандартните извлечения от регистъра, съдържащи информация, определена в регламента за изпълнение, приет от Комисията съгласно член 7, параграф 3 от Регламент (ЕС, Евратом) № 1141/2014.
            
         
               (6)
            
            
               Оперативните условия, които следва да останат пропорционални, следва да бъдат определени от Органа.
            
         
               (7)
            
            
               Регистърът следва да бъде отделен от уебсайта, създаден от Европейския парламент в съответствие с член 32 от Регламент (ЕС, Евратом) № 1141/2014. При все това част от документите, съхранявани в регистъра, следва да се публикуват на този уебсайт,
            
         ПРИЕ НАСТОЯЩИЯ РЕГЛАМЕНТ:
   Член 1
   Съдържание на регистъра
   1.   Що се отнася до европейските политически партии и европейските политически фондации в регистъра следва да се съдържат следните документи, включително техните актуализирани версии, ако има такива:
   
               а)
            
            
               устава, включително всички елементи, изисквани съгласно членове 4 и 5 от Регламент (ЕС, Евратом) № 1141/2014, и всички изменения, внесени в тях;
            
         
               б)
            
            
               надлежно попълнената и подписаната стандартна декларация, приложена към Регламент (ЕС, Евратом) № 1141/2014;
            
         
               в)
            
            
               когато е необходимо, в допълнение към устава, подробно описание на финансовата, управленската и ръководната структура на европейската политическа партия и свързаната с нея фондация, ако има такива, в което се показва ясно разграничение между двете образувания;
            
         
               г)
            
            
               когато това се изисква от държавата членка, в която се намира седалището на заявителя, декларация от съответната държава членка, удостоверяваща, че заявителят е спазил всички национални изисквания от значение за подаването на заявление и че неговият устав е в съответствие с всички приложими разпоредби от националното законодателство;
            
         
               д)
            
            
               всички документи или кореспонденция от страна на органите на държавите членки, свързани с документи или информация съгласно настоящия член.
            
         2.   По отношение на европейските политически партии освен документите, посочени в параграф 1, регистърът следва да съдържа следните документи:
   
               а)
            
            
               заявлението за регистрация като европейска политическа партия, надлежно подписано от председателя на кандидатстващия правен субект;
            
         
               б)
            
            
               копие от официалните резултати от последните избори за Европейски парламент към момента на подаване на заявлението за регистрация, и след като европейската политическа партия е регистрирана, копие на официалните резултати след всеки кръг от избори за Европейски парламент;
            
         
               в)
            
            
               в случай на физически лица, формиращи европейска политическа партия, декларация, подписана от поне седем лица от различни държави членки, които изпълняват изборни мандати в Европейския парламент или в националните или регионалните парламенти или събрания, в която се потвърждава тяхното желание за членство в съответната европейска политическа партия; измененията вследствие на резултата от изборите за Европейски парламент или национални или регионални избори или в резултат на промени на членството, или и двете, следва също да бъдат включени;
            
         
               г)
            
            
               в случай на заявител политическа партия, която все още не е участвала в избори за Европейски парламент, писмени доказателства за нейното публично оповестено намерение да участва в следващите избори за Европейски парламент с посочване на свързаните с нея национални или регионални политически партии, или и двете, които възнамеряват да представят кандидати на изборите;
            
         
               д)
            
            
               актуалният списък на членуващите в нея партии, приложен към устава, в който се посочва за всяка членуваща партия пълното ѝ наименование, съкращението, вида на членството и държавата членка, в която е установена.
            
         3.   По отношение на европейските политически фондации, освен документите, посочени в параграф 1, регистърът следва да се съдържа следните документи:
   
               а)
            
            
               заявлението за регистрация като европейска политическа фондация, надлежно подписано от председателя на кандидатстващия правен субект и от председателя на европейската политическа партия, с която е свързана кандидатстващата политическа фондация;
            
         
               б)
            
            
               списъка с членовете на управителния орган, в който се посочва гражданството на всеки член.
            
         
               в)
            
            
               актуалният списък на членуващите организации, в който се посочва за всяка членуваща организация пълното ѝ наименование, съкращението, вида на членството и държавата членка, в която е установена.
            
         4.   За всяка регистрирана европейска политическа партия и европейска политическа фондация следната информация в регистъра се актуализира периодично:
   
               а)
            
            
               видът на образуванието (европейска политическа партия или европейска политическа фондация);
            
         
               б)
            
            
               регистрационният номер, даден от Органа, в съответствие с Регламента за изпълнение на Комисията относно подробните разпоредби за системата за регистрационите номера, приложима към регистъра на европейските политически партии и европейските политически фондации, както и информацията, предоставена от стандартните извлечения от регистъра;
            
         
               в)
            
            
               пълното наименование, съкращението и логото;
            
         
               г)
            
            
               държавата членка, в която е седалището на съответната европейска политическа партия или европейска политическа фондация;
            
         
               д)
            
            
               в случаите, в които държавата членка на седалището предвижда паралелна регистрация, наименованието, адресът и уебсайтът, ако има такива, на съответния орган за регистрация;
            
         
               е)
            
            
               адресът на седалището, неговият адрес за кореспонденция, ако е различен, адресът на електронната поща и уебсайтът, ако има такива;
            
         
               ж)
            
            
               датата на регистрацията като европейска политическа партия или европейска политическа фондация и, ако е приложимо, датата на заличаване на регистрацията;
            
         
               з)
            
            
               когато европейската политическа партия или европейската политическа фондация е била създадена като резултат от преобразуване от образувание, регистрирано в държава членка, пълното наименование и правният статут на това образувание, включително неговият национален регистрационен номер;
            
         
               и)
            
            
               датата на приемане на устава и на всички негови изменения;
            
         
               й)
            
            
               броят на членовете на европейската политическа партия или на партиите, които членуват в нея, когато е уместно, които са членове на Европейския парламент;
            
         
               к)
            
            
               наименованието и регистрационният номер на свързаната с европейската политическа партия европейска политическа фондация, ако е уместно;
            
         
               л)
            
            
               за европейските политически фондации, наименованието и регистрационният номер на свързаната с тях европейска политическа партия;
            
         
               м)
            
            
               самоличността, включително името, датата на раждане, националността и местоживеенето на лицата, които са членове на органи или заемат постове, включващи административни, финансови и правни правомощия, с ясно посочване на техните компетенции и правомощия, индивидуално или колективно, да поемат ангажимент от името на правния субект пред трети страни и да го представляват в съдебни производства.
            
         5.   В регистъра всички документи и информация, посочени в параграфи от 1 до 4, се съхраняват за неограничен период от време.
   Член 2
   Допълнителна информация и подкрепящи документи
   В допълнение към изискванията по член 8, параграф 2 от Регламент (ЕС, Евратом) № 1141/2014 заявителите за регистрация и регистрираните европейски политически партии и европейски политически фондации предоставят на Органа документите и информацията, посочени в член 1, и всички техни актуализации.
   Органът може да изисква от европейските политически партии и европейските политически фондации да поправят всички непълни или остарели документи и предоставена информация.
   Член 3
   Услуги, предоставяни от регистъра
   1.   Органът определя стандартни извлечения от регистъра. Органът предоставя стандартното извлечение на всяко физическо или юридическо лице в срок от десет работни дни от получаване на искането.
   2.   Когато Органът е компетентен съгласно Регламент (ЕС, Евратом) № 1141/2014, при поискване той издава заверка, че информацията, предоставена в стандартното извлечение, е вярна, актуална и в съответствие с приложимото законодателство на Съюза.
   Когато Органът не е компетентен съгласно Регламент (ЕС, Евратом) № 1141/2014, при поискване след извършването на всички необходими проверки той издава заверка, че информацията, предоставена в стандартното извлечение, е възможно най-пълната, най-актуалната и най-точната, с която разполага. Тези проверки включват получаване на потвърждение за информацията от органите на съответните държави членки, доколкото в съответното национално законодателство се предвижда правно основание за това. Крайният срок, посочен в параграф 1, не се прилага за искания по настоящата алинея.
   В рамките на заверките по настоящия параграф Органът посочва ясно дали е компетентен съгласно Регламент (ЕС, Евратом) № 1141/2014.
   3.   Органът извършва заверките, посочени в параграф 2, по искане на институциите и органите на Съюза и органите и съдилищата на държавите членки. Освен това той издава такива заверки по искане на европейските политически партии или европейските политически фондации във връзка с техния собствен статут.
   Въз основа на надлежно обосновано искане Органът може също така да предостави подобна заверка на всяко друго физическо или юридическо лице, в случаите, в които това е необходимо в рамките на правни или административни процедури.
   4.   Органът определя подробно процедурата за подаване на искания и за предоставяне на стандартни извлечения и заверки, включително използването на електронни средства за предоставяне на тези услуги.
   Член 4
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 октомври 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 317, 4.11.2014 г., стр. 1.
   
      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).